যুবভারতী পর্যবেক্ষণে তদন্ত কমিটি! কী বললেন অবসরপ্রাপ্ত বিচারপতি?

ওয়েব ডেস্ক : শনিবার যুবভারতী ক্রীড়াঙ্গনে (Vivekananda Yuva Bharati Krirangan) ঘটে গিয়েছে লজ্জাজনক ঘটনা। কিংবদন্তী আর্জেন্তাইন তারকা ফুটবলার লিওনেল মেসিকে (Lionel Messi) দেখতে না পেয়ে স্টেডিয়ামে ভাঙচুর চালান দর্শকরা। সেই ঘটনায়র পর অবসরপ্রাপ্ত বিচারপতি অসীম কুমার রায়ের নেতৃত্বে তদন্ত কমিটি গঠনের নির্দেশ দেন মুখ্যমন্ত্রী মমতা বন্দ্যোপাধ্যায় (Mamata Banerjee)। রবিবার ওই কমিটি স্টেডিয়াম পরিদর্শন করলেন। তার পরেই তদন্তের গতিপ্রকৃতি ও ক্ষতিপূরণ কীভাবে দেওয়া হবে তা নিয়ে উত্তর দিলেন অবসরপ্রাপ্ত বিচারপতি অসীম কুমার রায়।

স্টেডিয়াম পরিদর্শনের পর তিনি বলেন, ‘কী পরিস্থিতি হয়েছে সেটা দেখতে এসেছিলাম। এ নিয়ে ইতিমধ্যে তদন্ত শুরু হয়ে গিয়েছে।’ তবে এখনই এ নিয়ে কোনও মতামত দেওয়া ঠিক হবে না বলে জানিয়েছেন তিনি। ক্ষতিপূরণ নিয়ে তিনি বলেন, ক্ষতিপূরণ দেওয়া যায় কি না, বা কীভাবে দেওয়া যায়, সবই খতিয়ে দেখা হচ্ছে। এ নিয়ে এখনও তদন্ত চলছে। সেই কারণে এ নিয়ে মতামত দেওয়া যাবে না। সরকার আমাদেরকে তদন্তের দায়িত্ব দিয়েছে। এই গোটা বিষয় সম্পর্কে যথাসময়ে জানানো হবে বলেও জানিয়েছেন তিনি। দ্রুত এই গোটা ঘটনা সম্পর্কে বিস্তারিত রিপোর্ট জমা দেওয়া হবে জানিয়েছেন তিনি।

আরও খবর : তৃণমূলকে বাঁচাতে শতদ্রুকে বোড়ে বানানো হয়েছে, দাবি শুভেন্দুর

এদিন অসিম রায়ের পাশাপাশি যুবভারতী পরিদর্শনে যান মুখ্য সচিব মনোজ পন্থ, স্বরাষ্ট্রসচিব নন্দিনী চক্রবর্তী, ক্রীড়া সচিব রাজেশ সিনহা প্রমুখ। এর পাশাপাশি ছিলেন বিধাননগরের পুলিশ কমিশনার মুকেশ ও ডেপুটি পুলিশ কমিশনার অনিল সরকার। তাঁরা স্টেডিমায় পরিদর্শনের পাশাপাশি ভিডিয়ো করেন।

প্রসঙ্গত, হাজার হাজার টাকার টিকিট নিয়ে মেসিকে দেখার জন্য স্টেডিয়ামে এসেছিলেন ভক্তরা। কিন্তু মেসিকে দেখতে পাননি অনেকে। তার পরেই ক্ষোভে ফেটে পড়েন দর্শকরা। তাণ্ডব চালায় গোটা স্টেডিয়াম জুড়ে। এমনকি এই পরিস্থিতির জন্য মেসি ও দর্শকদের কাছে ক্ষমা চান মুখ্যমন্ত্রী মমতা বন্দ্যোপাধ্যায় (Mamata Banerjee)। এর পরেই একটি তদন্ত কমিটি গঠন করেন তিনি। সেই কমিটির সদস্যরা এদিন স্টেডিয়াম পরিদর্শনে যান।