সল্টলেক স্টেডিয়ামের ঘটনা নিয়ে কী বললেন জাভেদ শামিম? দেখুন

ওয়েব ডেস্ক : ভারতের অতিথি হয়ে এসেছিলেন কিংবদন্তী আর্জেন্তাইন ফুটবলার লিওনেল মেসি (Lionel Messi)। শুক্রবার গভীর রাতে কলকাতায় (Kolkata) পা রেখেছিলেন তিনি। সূচি অনুযায়ী, মেসি শনিবার সকালে গিয়েছিলেন যুবভারতী ক্রীড়াঙ্গনে (Vivekananda Yuva Bharati Krirangan)। কিন্তু সেখানেই ঘটে গিয়েছে লজ্জাজনক ঘটনা। মেসিকে দেখতে না পেয়ে ক্ষোভে ফেটে পড়েন স্টেডিয়ামে আসা দর্শকরা। বোতল ছোড়া থেকে শুরু হয়েছিল সেই পরিস্থিতি। পরে চেয়ার ভাঙা থেকে শুরু করে মাঠের ভিতরে গিয়ে গোল পোস্টের জাল ছেড়া পর্যন্ত চলে দর্শকদের তাণ্ডব। এমনকি চেয়ারে আগুন ধরাতেও দেখা গিয়েছে। এই ধরণের পরিস্থিতি তৈরি হওয়ার জন্য যে সব ব্যাক্তি দায়ী, তাঁদের বিরুদ্ধে ব্যবস্থা নেওয়া হবে বলে জানিয়েছেন রাজ্যের অ্যাডিশনাল ডিরেক্টর জেনারেল জাভেদ শামিম (Jawed Shamim)।

রাজ্যের এডিজি (ADG) বলেছেন, ‘আমরা কাজ করছি। সল্টলেক স্টেডিয়ামে আজ যা ঘটেছে, তার জন্য যে সব ব্যক্তিরা দায়ী, তদেরকে শাস্তি দেওয়া হবে। সংশ্লিষ্ট কর্তৃপক্ষের বিরুদ্ধে সকল ধরণের ব্যবস্থা নেওয়া হবে।’ তিনি আরও বলেছেন, “অভিযোগ হচ্ছে, এফআইআর হবে। কোথায় কোথায় সমস্যা আছে, কারা কারা দোষী সবই তদন্ত করে দেখা হবে। পুলিশ অত্যন্ত গুরুত্বের সঙ্গে বিষয়টা দেখছে।”

আরও খবর : বিশৃঙ্খলার দায় কার? কী বললেন রাজীব কুমার?

তিনি আরও বলেছেন, ‘আয়োজকরা প্রতিশ্রুতি দিচ্ছে টিকিটের টাকা ফেরত দেওয়ার জন্য। সেটিকে কীভাবে করা যায়। সেটি দেখা হচ্ছে।’ সঙ্গে তিনি জানিয়েছেন, এই অশান্তি সীমাবদ্ধ ছিল স্টেডিয়ামের মধ্যে। সংলগ্ন এলাকায় ফের যান চলাচল শুরু হয়েছে। দোষীদের বিরুদ্ধে আইনানুগ পদক্ষেপ করা হবেও বলে জানিয়েছেন তিনি। এর মধ্যেই ‘গোট ট্যুর অফ ইন্ডিয়া’র প্রধান আয়োজক শতদ্রু দত্তকে গ্রেফতার করেছে পুলিশ।

অন্যদিকে, এক কথায় বলতে গেলে এদিন গোটা বিশ্বের সামনে মুখ পুড়ল কলকাতার। কারণ বিশ্বের তারকা ফুটবলারের সফরকে কেন্দ্র করে কলকাতায় এমন বিশ্রিঙ্খলা হয়তো আগে তেমন দেখা যায়নি। এ নিয়ে আয়োজকদের বিরুদ্ধেই আঙুল তুলেছেন দর্শকরা। অন্যদিকে শতদ্রু দত্ত গ্রেফতার হওয়ার পর, মেসির বাকি সফর জারি থাকবে কি না, তা নিয়ে প্রশ্ন উঠতে শুরু করেছে। মেসির এই সফর বাতিল হতে পারে বলেও শোনা যাচ্ছে।