মেসির দর্শন না পেয়ে টাকা ফেরৎ চাইছেন দর্শকরা! তুলকালাম কাণ্ড

কলকাতা: মেসিকে (Lionel Messi) একবার চোখের দেখা দেখার জন্য চড়া দামেও টিকিট কেটেছিলেন হাজার হাজার মানুষ। কেউ আবার সেই টিকিট নিয়ে এসেছেন দূর-দূরান্ত থেকে। কিন্তু এত কিছু করেও মেসি-দর্শনের সুযোগটুকুও জোটেনি গ্যালারিতে থাকা দর্শকদের কপালে। হাইপ্রোফাইল ভিড়ে মেসিকে না দেখতে পেয়েই ক্ষোভে ফেটে পড়েন তাঁরা। যুবভারতীতে (Yuba Bharati Krirangan) শুরু হয় ভাংচুর। সেই সঙ্গে টাকা ফেরত চেয়ে বিক্ষোভ (Protest) শুরু করেন ক্ষুব্ধ দর্শকরা।

ক্ষুব্ধ দর্শকদের অভিযোগ, স্ক্যাম হয়েছে তাঁদের সঙ্গে। সেই কারণে টিকিটের টাকা ফেরত চেয়ে বিক্ষোভ শুরু করেন শয়ে শয়ে মেসিভক্ত। ব্যারিকেড ভেঙে চলে প্রতিবাদ। সব মিলিয়ে শনিবার সকাল থেকে সল্টলেকের স্টেডিয়ামে ঘটে যায় বেনজির বিশৃঙ্খলার ঘটনা। যদিও এই প্রতিবেদন লেখা পর্যন্ত টিকিটের টাকা ফেরত দেওয়ার বিষয়ে কোনও ঘোষণা করেননি আয়োজকরা।

আরও পড়ুন: হোটেলেই মেসির সঙ্গে সাক্ষাৎ! কেন যুবভারতী এলেন না শাহরুখ খান?

এদিন সকাল ঠিক ১১টা ৩০ মিনিটে যুবভারতীতে ঢোকে মেসির গাড়ি। মাঠে পৌঁছনোর পর মেসিকে ঘিরে ধরেন অন্তত ৭০ থেকে ৮০ জন। এরপর সকাল ১১টা ৫২ মিনিটে মেসিকে মাঠ থেকে বের করে নিয়ে যাওয়া হয়। তারপরেই পরিস্থিতি আরও উত্তপ্ত হয়ে ওঠে। মোটা অঙ্কের টিকিট কিনেও মেসিকে দেখতে না পাওয়ায় ক্ষুব্ধ দর্শকেরা গ্যালারির হোর্ডিং ভাঙচুর শুরু করেন। হতাশা ও ক্ষোভ থেকে উত্তেজনা দ্রুত চরমে পৌঁছয়।