হোটেলেই মেসির সঙ্গে সাক্ষাৎ! কেন যুবভারতী এলেন না শাহরুখ খান?

কলকাতা: লিওনেল মেসির (Lionel Messi) কলকাতা সফর ঘোষণার সময়েই তাঁর সঙ্গে সাক্ষাৎ করবেন বলে জানিয়েছিলেন শাহরুখ খান (Shah Rukh Khan)। এও শোনা গিয়েছিল যে, শনিবার সকালে যুবভারতী ক্রীড়াঙ্গনে (Yuba Bharati Krirangan) তিনি উপস্থিত থেকে ফুটবলের রাজপুত্রকে সম্বোধিত করবেন বলিউডের বাদশা। সেই আশায় জোড়া তারকাকে চোখের দেখা দেখতে ভক্তদের উন্মাদনা বেড়ে গিয়েছিল কয়েকগুণ। কিন্তু শেষ পর্যন্ত মাঠে না এসে হোটেল থেকেই মুম্বই ফিরে গেলেন বলিউডের বাদশা।

সূত্রের খবর, কলকাতায় এসে শাহরুখ খান ছোট ছেলে আব্রামকে নিয়ে হোটেলেই মেসির সঙ্গে দেখা করেন। সেখানেই তাঁরা ছবি তোলেন আর্জেন্টিনার ফুটবল তারকার সঙ্গে। তবে যুবভারতী ক্রীড়াঙ্গনে আর আসা হয়নি কিং খানের। সূত্রের খবর, শনিবার হোটেল থেকেই সরাসরি বিমানবন্দরের পথে রওনা দেন শাহরুখ, সেখান থেকে ফিরে যান মুম্বই।

আরও পড়ুন: হাইপ্রোফাইল ভিড়ে অদৃশ্য মেসি! ভক্তদের ক্ষোভে রণক্ষেত্র যুবভারতী

প্রশ্ন উঠছে, কেন মাঠে এলেন না শাহরুখ? জানা যাচ্ছে, এদিন ভোর থেকেই ফুটবলের রাজপুত্রকে এক ঝলক দেখার আশায় যুবভারতী ক্রীড়াঙ্গনে ভিড় জমিয়েছিলেন হাজার হাজার দর্শক। মাঠে ঢোকার পর মেসিকে ঘিরে ধরেন অন্তত ৭০-৮০ জন। গ্যালারি থেকে তাঁকে দেখাই যায়নি। চড়া দামে টিকিট কেটেও মেসিকে দেখতে না পাওয়ায় ক্ষোভে ফেটে পড়েন দর্শকেরা। মাঠজুড়ে শুরু হয় বিশৃঙ্খলা। সেই কারণেই আর সল্টলেকমুখী হননি শাহরুখ।